Ксёндз-пробашч бабруйскай парафіі Андрэй Яркавец напрыканцы набажэнства крыху распавёў пра актуальны стан з аднаўленнем касцёла і пра тое, што новага з гісторыі святыні атрымалася за апошні час даведацца. Так, гомельскія краязнаўцы (Сяргей Ляпін і Марыя Булавінская), працуючы над біяграфіяй свайго славутага земляка, рэпрэсаванага савецкай уладай архітэктара Станіслава Шабунеўскага, знайшлі ў архівах, што менавіта ён быў аўтарам праекта бабруйскага касцёла. Сёлета адзначалася 150 год з дня нараджэння Шабунеўскага. Гомельцы рыхтуюць дакументальны фільм пра яго. У стужцы можна будзе пабачыць і бабруйскі касцёл.